กองทุนภัยพิบัติ
ครบรอบ 1 ปีไปแล้วสำหรับการจัดตั้งกองทุนส่งเสริมการประกันภัยพิบัติ ซึ่งมีหน้าที่เพื่อช่วยเหลือประชาชนและผู้ประกอบธุรกิจให้ได้รับความคุ้มครองทรัพย์สินและกิจการที่อาจเกิดความเสียหายขึ้นในอนาคต
24 พ.ค. 2556

ครบรอบ 1 ปีไปแล้วสำหรับการจัดตั้งกองทุนส่งเสริมการประกันภัยพิบัติ ซึ่งมีหน้าที่เพื่อช่วยเหลือประชาชนและผู้ประกอบธุรกิจให้ได้รับความคุ้มครองทรัพย์สินและกิจการที่อาจเกิดความเสียหายขึ้นในอนาคต
หลังจากบริษัทประกันภัยของไทยประสบปัญหาด้านการบริหารจัดการความเสี่ยงจากการรับประกันวินาศภัยที่เกิดจากภัยพิบัติน้ำท่วมใหญ่เมื่อปลายปี 2554 จนส่งผลให้ประชาชนและผู้ประกอบการต้องเสียเบี้ยประกันเป็นจำนวนสูงมากหรือไม่สามารถเอาประกันภัยได้
ตลอดระยะเวลา 1 ปีที่กองทุนเข้ามารับประกันภัยพิบัติแทนบริษัทประกัน ถือว่าประสบความสำเร็จเป็นอย่างดี และเป็นโชคดีที่ยังไม่มีเหตุการณ์ภัยพิบัติอะไรเกิดขึ้นอีก
ทั้งนี้ มีแนวโน้มว่าหากไม่มีภัยพิบัติอะไรรุนแรงขึ้นมาอีก บวกกับแผนการจัดการบริหารน้ำของรัฐบาลเป็นรูปธรรมมากขึ้น จะทำให้ค่าเบี้ยประกันภัยต่อต่างประเทศหรือรีอินชัวเรอส์ในปีต่อๆ ไป จะค่อยๆ ปรับลดลงจนกลับมาสู่ภาวะปกติได้ และในที่สุดบริษัทประกันก็จะกลับมารับงานได้ตามเดิม จึงเป็นหน้าที่ของคณะกรรมการกองทุนภัยพิบัติที่มี พยุงศักดิ์ ชาติสุทธิผล เป็นประธาน ต้องตัดสินใจว่าจะยังคงอยู่ต่อไป หรือยุบทิ้งปล่อยให้เป็นหน้าที่ของบริษัทประกันตามเดิม